钦定古今图书集成/明伦汇编/家范典/第077卷 > 《送侄胡文学修江馆》胡天游
## 钦定古今图书集成/明伦汇编/家范典/第077卷 > 《送侄胡文学修江馆》胡天游

“我祖文章伯，馀光耿未休。圣朝崇学校，犹子重箕裘。
蠹简三生债，皋比几度秋。登高还小鲁，观礼复从周。
琴为知音鼓，珠宁暗室投。小奚藤作笈，长铗蒯为缑。
细柳牵征袂，飞花饯去舟。嗟予倚市拙，壮士异乡游。
白酒春风席，红灯夜雨楼。生徒交授受，宾主迭赓酬。
章甫仪刑重，汤盘德业修。多能宜下问，博学更旁求。”
勿谓青毡冷，毋贻素食羞。句休吟苜蓿，交重择薰莸。
忽忽山川异，行行岁月遒。竹林难共醉，江树搅离愁。
幕阜山前屋，修江月上钩。白云飞暂远，莫惜重回头。